പുതിയ പാതകളും ടോള് പിരിവും യാത്ര സുഗമമാക്കുന്ന പുതിയ പാതകള്ക്ക് ടോള് ഏര്പ്പെടുത്തുന്നത് രാജ്യമൊട്ടാകെയുള്ള ഏര്പ്പാടാണ്. ഇതില് പ്രതിഷേധവും അമര്ഷവുമുള്ളവര് ധാരാളമുണ്ടാകും. ദേശീയപാത വികസനം ദ്രുതഗതിയില് നടന്നുവരുന്ന ഇക്കാലത്ത് ടോള് പിരിവ് സര്ക്കാരിന്റെ അംഗീകൃത നയം കൂടിയാണ്. സംസ്ഥാനങ്ങളിലും നിശ്ചിത സംഖ്യയ്ക്കുമേല് ചെലവു വരുന്ന പുതിയ പാലങ്ങള്ക്ക് ടോള് പിരിക്കാറുണ്ട്. മുടക്കുമുതല് പിരിഞ്ഞുകിട്ടുന്നതുവരെയാണ് ടോള് ഏര്പ്പെടുത്താറുള്ളതെങ്കിലും പലപ്പോഴും അതും കടന്ന് വര്ഷങ്ങളോളം അതു നീണ്ടുപോകാറുണ്ട്. പിരിക്കുന്ന ടോളിന്റെ നല്ലൊരു ഭാഗം ടോള് പിരിവിന്റെ കരാറെടുക്കുന്ന കമ്ബനികള് കീശയിലാക്കുന്നതുകൊണ്ടാവും ഇതു സംഭവിക്കുക. ദേശീയപാതയിലെ ടോള്പിരിവിന് അടുത്തകാലത്ത് ഫാസ് ടാഗ് സമ്ബ്രദായം നിലവില് വന്നതോടെ ഈ സ്ഥിതിക്കു പാടേ മാറ്റമുണ്ടായിട്ടുണ്ട്. ടോള് വഴി ലഭിക്കുന്ന പണം പൂര്ണമായും ഖജനാവില്ത്തന്നെ എത്തുന്നുണ്ട്. മുന്കൂര് പണമടച്ച് ഫാസ് ടാഗ് കൂപ്പണ് എടുക്കുന്നതുകൊണ്ടുള്ള മെച്ചമാണത്. തിരുവനന്തപുരത്ത് കഴക്കൂട്ടം കാരോട് ബൈപാസില് വാഹനങ്ങള്ക്ക് ടോള് പിരിക്കാന് ഹൈവേ അതോറിട്ടി നടപടി എടുത്തയുടന് അതിനെതിരെ വന് പ്രതിഷേധവുമായി നാട്ടുകാരെ സംഘടിപ്പിച്ച് രാഷ്ട്രീയകക്ഷികള് രംഗത്തുവന്നത് കഴിഞ്ഞ ദിവസങ്ങളില് തിരുവല്ലം, കോവളം ഭാഗങ്ങളില് സംഘര്ഷസ്ഥിതി സൃഷ്ടിച്ചിരുന്നു. ടോള് പ്ളാസ നിര്മാണം പൂര്ത്തീകരിച്ച് പരീക്ഷണാടിസ്ഥാനത്തില് പിരിവു തുടങ്ങാനിരുന്നപ്പോഴാണ് പ്രതിഷേധക്കാര് ഉപരോധ സമരവുമായി വന്നത്. പ്രതിപക്ഷ പാര്ട്ടികള്ക്കൊപ്പവും ഭരണപക്ഷത്തുള്ളവരും ചേര്ന്നപ്പോള് ഉപരോധം നന്നായി കൊഴുത്തുവെന്ന് പ്രത്യേകം പറയേണ്ടതില്ല. പ്രതിഷേധത്തിനു മുന്നില് പിടിച്ചുനില്ക്കാനാകാതെ ടോള് പിരിവ് തത്കാലം വേണ്ടെന്ന് ദേശീയപാത അതോറിട്ടി ഉദ്യോഗസ്ഥര് തീരുമാനിക്കുകയും ചെയ്തു. ടോള് പ്ളാസയ്ക്കു ചുറ്റുവട്ടത്തുള്ളവരെ ടോളില് നിന്ന് ഒഴിവാക്കണമെന്ന ആവശ്യം അന്യായമല്ല. അതുപോലെ ബൈപാസിലെ അവശേഷിക്കുന്ന ഭാഗങ്ങളുടെ നിര്മാണം പൂര്ത്തീകരിച്ച ശേഷമേ ടോള് പിരിവ് പാടുള്ളൂ എന്ന നിലപാടിലും അസാംഗത്യമൊന്നുമില്ല. അതേസമയം ടോളേ പാടില്ലെന്നു വാദിക്കുകയും അതിനുവേണ്ടി ആളുകളെയും സംഘടിപ്പിച്ച് ഗതാഗതം തടയുകയും ചെയ്യുന്നത് എങ്ങനെ അംഗീകരിക്കാനാകും? കേരളം വിട്ട് പുറത്തു യാത്രചെയ്തിട്ടുള്ളവര്ക്കെല്ലാം അറിയാവുന്ന കാര്യമാണ് ഹൈവേകളില് ഓരോ അറുപതു കിലോമീറ്ററിലും ടോള് നല്കണമെന്നത്. സുഖകരമായ യാത്രയ്ക്കും യാത്രാസമയം ഗണ്യമായി കുറയ്ക്കുന്നതിനും ഉതകുന്ന പുതിയ പാതകളിലൂടെ യാത്രയ്ക്ക് ടോള് അധികപ്പറ്റാണെന്ന് ആരും പറയുകയില്ല. കാസര്കോട് മുതല് തിരുവനന്തപുരം പാറശാല വരെയുള്ള ദേശീയ പാതയിലൂടെയുള്ള ഇപ്പോഴത്തെ വാഹനയാത്ര എത്രമാത്രം ക്ളേശകരമാണെന്ന് എല്ലാവര്ക്കും ബോദ്ധ്യമുള്ളതാണ്. പാത വികസനമെന്ന സ്വപ്നപദ്ധതി പ്രാവര്ത്തികമാകുന്നതു കാണാന് പതിറ്റാണ്ടുകളായി കാത്തിരിക്കുകയാണ് മലയാളികള്. പുതിയ പാത വരുമ്ബോള് പിന്നാലെ ടോളും വരും. അതില് പ്രതിഷേധിച്ചിട്ട് കാര്യമൊന്നുമില്ല. അതിനിടെ തിരുവനന്തപുരം കാസര്കോട് വരെ നീളുന്ന പുതിയ അതിവേഗ റെയില് പാതയ്ക്കു വേണ്ടിയുള്ള സ്ഥലം ഏറ്റെടുക്കുന്നതിനുള്ള നടപടികള്ക്ക് തുടക്കമിട്ടിരിക്കുകയാണ്. മൊത്തം 955 ഹെക്ടര് സ്ഥലമാണ് പാതയ്ക്കായി വേണ്ടിവരിക. ഏറ്റെടുക്കേണ്ട ഭൂമിയുടെ സര്വേ നമ്ബരുകള് കഴിഞ്ഞ ദിവസം സര്ക്കാര് പ്രസിദ്ധീകരിച്ചിരുന്നു. പുതിയ റെയില് പാതക്കെതിരെ നേരത്തെ തന്നെ പ്രതിഷേധം ഉയര്ത്തിയ പ്രതിപക്ഷത്തുള്ള പാര്ട്ടികള് ഇനി മുതല് കൂടുതല് വാശിയോടെ രംഗത്തുവരുമെന്ന ആശങ്ക നിലനില്ക്കുകയാണ്. ഏതു പുതിയ വികസന പദ്ധതിയെയും എതിര്ക്കാന് ഏതെങ്കിലുമൊരു മുന്നണി ഇവിടെ ഉണ്ടാകും. ലോകത്തെ എല്ലാ നല്ല സൗകര്യങ്ങളും ഇവിടെയും ഉണ്ടാകണമെന്ന് ആഗ്രഹിക്കുന്നവര് തന്നെയാണ് വികസന പദ്ധതികള്ക്ക് തുരങ്കം വയ്ക്കാന് മുന്നോട്ടുവരുന്നതെന്നതാണ് വിരോധാഭാസം. രാഷ്ട്രീയ നേട്ടം കൊയ്യേണ്ടത് സംസ്ഥാനത്തിന്റെ വികസനം മുടക്കിക്കൊണ്ടാകരുത്.